En Gallup undersøgelse dokumenterer nu, at læsøboerne er mindre stressede end de der bor på fastlandet.

Det er Gallup, der har lavet undersøgelsen for Region Nordjylland, og tendensen er klar: Læsøboerne føler sig mindre stressede end de øvrige nordjyder. De opsøger sjældnere deres læge og bliver ikke indlagt på sygehus så ofte som borgerne på fastlandet. Det resultat kommer ikke bag på Læsøs sundhedsplejerske, Heidi Malchau, som netop selv er flyttet fra Aalborg til Læsø sammen med sin mand og deres to børn. - På Læsø er familiebåndene meget stærke, og man lever og ånder for sine nærmeste. På samme måde har alle på øen en særlig samhørighedsfølelse, fordi vi har det at bo på en lille, afgrænset ø til fælles. Det giver et solidt sammenhold, hvor folk socialt er tæt på hinanden, forklarer Heidi Malchau i en pressemeddelelse.